ORDENANZA REGULADORA DA CREACIÓN DE FICHEIRO DE CARÁCTER PERSOAL DENOMINADO "VIDEOVIXIANZA".
ADMINISTRACIÓN LOCAL — Municipal — Vila de Cruces (Ordenanzas e Regulamentos, 14/07/2016)

Mediante sesión plenaria celebrada o pasado día 28 de marzo de 2016, aprobouse inicialmente a Ordenanza reguladora de creación de ficheiro de datos de carácter persoal denominado “videovixianza” do Concello de Vila de Cruces. Durante o prazo de exposición pública de trinta días hábiles, contados a partir da publicación do correspondente edicto no Boletín Oficial da Provincia de Ponteveda núm.70 de data 13 de abril de 2016, non se presentaron reclamacións contra o mesmo, segundo Certificación de secretaría, polo que o citado acordo elévase a definitivo. En cumprimento do disposto no art.17.4 do Real Decreto Lexislativo 2/2004, de 5 de marzo, polo que se aproba o texto refundido da Lei Reguladora das Facendas Locais, e art.20.3 do Real Decreto 500/1990, de 20 de abril, faise público o texto da seguinte Ordenanza: A existencia de ficheiros de carácter persoal e os avances tecnolóxicos, singularmente os informáticos, supoñen posibilidades de intromisión no ámbito da privacidade e intimidade así como de limitación e vulneración do dereito á autodisposición que son relevantes para cada persoa. Por elo, o ordenamento xurídico recoñece dereitos neste campo e establece mecanismos para a súa garantía. A Constitución Española, no seu artigo 18, recoñece como dereito fundamental o dereito á honra, á intimidade persoal e familiar e á propia imaxe e establece “a lei limitará o uso da informática para garantir a honra e a intimidade persoal e familiar dos cidadáns e o pleno exercicio dos seus dereitos”. O Tribunal Constitucional, interpretando este artigo, declarou na súa xurisprudencia, e especialmente nas súas sentencias 290/2000 e 292 /2000, que o mesmo protexe o dereito fundamental á protección de datos de carácter persoal, outorgándolle unha substantividade propia. Este dereito foi denominado pola doutrina como “dereito á autodeterminación informativa”. A seguridade e vixilancia non son compatibles co dereito fundamental á protección da imaxe como dato persoal, o que en consecuencia esixe respectar a normativa existente en materia de protección de datos, para desta maneira manter a confianza da cidadanía nun sistema democrático. As imaxes son consideradas dato de carácter persoal en virtude do establecido no artigo 3 da Lei Orgánica 15/1999 de 13 de decembro, de Protección de Datos de Carácter Persoal e no artigo 5.1 f) do Real Decreto 1720/2007, de 21 de decembro polo que se aproba o Regulamento de desenvolvemento da meritada Lei Orgánica, que considera como dato de carácter persoal a información gráfica ou fotográfica. É responsabilidade das Administracións Locais o concernente á creación, modificación ou supresión de ficheiros de datos de carácter persoal. O artigo 53 do Real Decreto 1720/2007, de 21 de decembro polo que se aproba o Regulamento de Desenvolvemento da Lei Orgánica 15/1999, de 13 de decembro de Protección de Datos de Carácter Persoal (LOPD artigo 20), dispón que a creación, modificación ou supresión dos ficheiros de titularidade pública só poderá facerse por medio de disposición xeral ou acordo publicado no “Boletín Oficial” correspondente. Por outra banda, a Lei 7/1985, de 2 de abril, reguladora das bases de réxime local atribúelle ao Pleno a elaboración de ordenanzas e regulamentos. Con esta finalidade o Pleno da Corporación Municipal de Vila de Cruces pretende aprobar o regulamento de creación dos ficheiros que van ser notificados á Axencia Española de Protección de Datos para a súa inscrición do Rexistro Xeral de Protección de Datos, e que se fan públicos a través do presente indicando os datos preceptivos.1. O presente regulamento ten por obxecto a creación e regulación do ficheiro de datos de carácter persoal denominado “videovixilancia” dependente do Concello de Vila de Cruces e que se relaciona no anexo I da presente ordenanza.2. A regulación do presente ficheiro de datos de carácter persoal determina a finalidade de dito ficheiro, as persoas ou colectivos sobre os que se obteñen os datos, o procedemento de recollida de datos, a estrutura básica do ficheiro e a descrición dos tipos de datos de carácter persoal incluídos, a cesión dos datos, o órgano responsable dos ficheiros, os servizos ou unidades ante os que se pode exercitar o dereito de acceso, rectificación, cancelación e oposición, e o nivel de medidas de seguridade correspondente a este ficheiro, en aplicación da L. O. 15/1999, e da súa normativa de desenvolvemento.1. Créase o ficheiro de datos de carácter persoal do Concello de Vila de Cruces denominado “videovixilancia” que figura como anexo I co contido recollido no artigo 20 da Lei orgánica de protección de datos de carácter persoal e no artigo 54.1 do Real decreto 1720/2007.2. Este ficheiro de datos de carácter persoal do Concello de Vila de Cruces rexerase polas disposicións que se detallan para o mesmo e estará sometido, en todo caso, ás normas legais e regulamentarias de superior rango que lles sexan aplicables. Os datos de carácter persoal rexistrados no ficheiro que se indica, e do que o Concello de Vila de Cruces é o responsable, só poderán utilizarse para os fins expresamente previstos e por persoal debidamente autorizado.1. A titularidade e responsabilidade do ficheiros de datos de carácter persoal denominado “videovixilancia” do Concello de Vila de Cruces corresponde ao propio Concello, representado pola persoa que exerza o posto da Alcaldía.2. Por outra banda, consideraranse encargados do ficheiro as persoas que leven a cabo, por conta da persoa responsable, o tratamento dos datos recollidos no mesmo, segundo o establecido no anexo I. Aplicarase ao respecto o réxime establecido no artigo 21 da Lei 15/1999 e o especificado para este ficheiro.1. O Concello de Vila de Cruces implantará as medidas organizativas e técnicas precisas para asegurar a confidencialidade de datos. Con este obxectivo, adoptará as medidas de seguridade que se establecen no Real decreto 1720/2007, de 21 de decembro, polo que se aproba o Regulamento de desenvolvemento da Lei orgánica 15/1999, de protección de datos de carácter persoal.2. Así mesmo, o Concello de Vila de Cruces velará porque o ficheiro sexa utilizado para as finalidades que motivaron a súa creación e polo persoal debidamente autorizado. Do mesmo xeito, velarase, con carácter xeral, polo respecto dos principios de protección de datos, só podendo ser obxecto de tratamento os datos que sexan adecuados, pertinentes e non excesivos en relación coas finalidades determinadas, explícitas e lexítimas para os que se obtiveron. As instalacións ou edificios de titularidade municipal onde sexan recollidas imaxes polos equipos de videovixilancia estarán debidamente sinalizadas para información dos usuarios e/ou traballadores. O órgano ante o que se poden exercer os dereitos de acceso, rectificación, cancelación ou oposición con relación a este ficheiro de datos de carácter persoal é o Concello de Vila de Cruces, sendo por defecto ante a Alcaldía-Presidencia. O presente regulamento entrará en vigor tras a súa aprobación definitiva, unha vez publicado integramente no Boletín Oficial da Provincia e así que transcorra o prazo previsto nos artigo 65.2 e 70.2 da Lei 7/1985, de 2 de abril, reguladora das bases de réxime local, permanecendo en vigor ata a súa modificación ou derrogación.1.—ÓRGANO, ENTE OU AUTORIDADE ADMINISTRATIVA RESPONSABLE DO FICHEIRO: Concello de Vila de Cruces.2.—ÓRGANO, SERVIZO OU UNIDADE ANTE O QUE DEBERÁN EXERCITAR OS DEREITOS DE ACCESO, RECTIFICACIÓN, CANCELACIÓN E OPOSICIÓN: Concello de Vila de Cruces. Praza D. Juan Carlos I, s/n, 36590 Vila de Cruces. Pontevedra.3.—NOME E DESCRICIÓN DO FICHEIRO QUE SE CREA: “Videovixilancia”. Conxunto de imaxes dixitais dos traballadores, funcionarios, visitantes e/ou usuarios dos bens, instalacións ou edificios de titularidade ou xestión municipal.4.—Trátase dun FICHEIRO DE CARÁCTER INFORMATIZADO, ao apoiarse a captación de imaxes nun videogravador que admite conexión tcp/ip.5. MEDIDAS DE SEGURIDADE: nivel básico 6.—TIPOS DE DATOS DE CARÁCTER PERSOAL QUE SE INCLUIRÁN NO FICHEIRO: Imaxe/voz.7. FINALIDADE DO FICHEIRO: Seguridade privada. Videovixilancia. Salvagarda do patrimonio municipal.8.—COLECTIVOS SOBRE OS QUE SE PRETENDE OBTER DATOS OU RESULTEN OBRIGADOS A SUBMINISTRALOS: Usuarios, traballadores.9.—PROCEDENCIA DOS DATOS: O propio interesado.10.—PROCEDENCIA DE RECOGIDA: Captación mediante cámaras.11. ÓRGANOS E ENTIDADES DESTINATARIOS DAS CESIÓNS PREVISTAS: Forzas e corpos de seguridade así como, eventualmente, persoal auxiliar das mesmas.12. NON HAI TRANSMISIÓN INTERNACIONAL DE DATOS PREVISTA.